Beroepsgilde vereer baanbrekers by die Aitsa's - Solidariteit WêreldSolidariteit Wêreld
Tuis › Mediaverklarings › Beroepsgilde vereer baanbrekers by die Aitsa’s
Die Beroepsgilde vir die Kunste het gisteraand tydens die Aitsa-musiektoekkennings sy eerste eretoekennings aan baanbrekers in die kunste oorhandig. Die gesogte eretoekennings fokus op die rolprentbedryf, literatuur asook kuns en kultuur op skoolvlak.
Volgens Hennie Bierman, hoof van die Solidariteit Beroepsgildes, was hierdie spoggeleentheid die ideale geleentheid vir die Beroepsgilde om die room van die Afrikaanse kunstegemeenskap te vereer.
“Ons is trots op die kunstenaars wat die eerste toekennings van die Beroepsgilde vir die Kunste ontvang het. Hierdie ambassadeurs het die mag van positiewe invloed in hul hande en word as baanbrekers beskou,” het Bierman gesê.
Die glanspaartjie Ivan Botha en Donnalee Roberts Botha is gesamentlik as baanbrekers in die rolprentbedryf vereer. Bierman meen hulle skryf stories saam, hulle droom saam en hulle skep saam. Met stories soos Pad na jou Hart, Vir Altyd en Stroomop skep hulle stories van hoop in ’n lewe met seer. Hulle is ’n inspirasie. Ivan Botha en Donnalee Roberts Botha – hou aan droom, hou aan skep in Afrikaans, en hou aan hoop skep.
“Die gilde beoog om ’n sterk kunstegemeenskap te vestig wat kunstenaars sal help om hul professie in die Afrikaanse kunste te beskerm, uit te bou en verder te ontwikkel. Die mag van die bedryf moet by die kunstenaars lê, en die gilde sal dit aanhou bevorder en dryf,” het Bierman bygevoeg.
Vir uitnemende prestasie in Afrikaanse letterkunde is Deon Meyer vereer. Die fiksieskrywer word as een van die wêreld se vooraanstaande skrywers bestempel. Binne 7 dae en 13 uur het die Feniks uit die Jagveld opgestaan; nie as Prooi van die Kobra nie, maar as Orion, die jagter. “Hy skryf nie net aksiebelaaide boeke nie, maar ook draaiboeke vir rolprente soos Jagveld, en sy werke kan al in meer as 20 tale gelees word. Dit is vir ons as gilde ʼn voorreg om hom deur hierdie toekenning te vereer,” het Bierman gesê.
Die derde eretoekenning is aan die Hoërskool Rustenburg gemaak vir uitnemendheid in kuns en kultuur op skoolvlak. Die Beroepsgilde vir die Kunste het op grond van sekere kriteria ʼn Suid-Afrikaanse skool gesoek – en gevind – wat alle verwagtinge oortref het. “Hierdie skool munt feitlik op alle kultuurgebiede uit. Hulle het boonop met hul weergawe van “Bohemian Rhapsody” die oog van ʼn platemaatskappy gevang en hulle is trots Afrikaans,” het Bierman gesê.
Die Solidariteit Beroepsgilde vir die Kunste nooi alle kunstenaars uit om aktief betrokke te raak by die gilde om saam met die gilde ’n gemeenskap van saam staan, saam bou en saam werk te bevorder. Op hierdie manier kan ons ʼn netwerk van werk binne die vermaaklikheidsbedryf verder uitbrei.